ከባንኮች በሚወጣ ገንዘብ ላይ ገደብ እንዲጣል ሲያቀርብ የነበረው ጥያቄ ምላሽ ማግኘቱን ማህበሩ አስታወቀ . ከባንኮች ውጪ 113 ቢሊዮን ጥሬ ብር በሰዎች እጅ እንደሚገኝም አመልክቷል
 አዲስ አበባ፡- የኢትዮጵያ ባንኮች ማህበር ከባንኮች በሚወጣ ገንዘብ ላይ ገደብ እንዲጣል ለዓመታት ሲያቀርብ የነበረው ጥያቄ ምላሽ ማግኘቱ ሥራውን እንደሚያቀላጥፍለት አስታወቀ።ከባንኮች ውጪ 113 ቢሊዮን ጥሬ ብር በሰዎች እጅ እንደሚገኝም አመልክቷል።  የኢትዮጵያ ንግድ ባንክ ፕሬዚዳንት ዋና ሥራ አስፈጻሚና የኢትዮጵያ ባንኮች ማህበር የቦርድ ሰብሳቢ አቶ አቤ ሳኖ ትናንት ከቦርድ አመራሮችና አባላት ጋር በመሆን በሰጡት መግለጫ እንደተናገሩት፤ ማህበሩ ከባንኮች የሚወጣው ጥሬ ገንዘብ ጣሪያ እንዲበጅለት በተደጋጋሚ ሲያቀርብ የነበረው ጥያቄ ምላሽ ማግኘቱ የባንኮችን ሥራ ያቀላጥፋል።  ከዚህ በፊት በነበረው አሠራር ደንበኞች የሚፈልጉትን ብር እየጠየቁ መውሰዳቸው ለተለያዩ ችግሮች በር የከፈተ አሠራር እንደነበሩት የተናገሩት አቶ አቤ፣ አሁን ሥራ ላይ እንዲውል የተደረገው መመሪያ በርካታ ክፍተቶችን የሚደፍን ነው ብለዋል።ባንኮች ዘመናዊና አማራጭ የክፍያ ስርዓቶችን በመዘርጋታቸው ደንበኞች በእነዚህ መንገዶች የመጠቀም ልምዶቻቸውን ማዳበር ይኖርባቸዋል ብለዋል።  ባንኮች አሠራሮችን ለመቀየር ምክንያት ከሆኗቸው ጉዳዮች ዋና ዋናዎቹ ዓለም በደረሰባቸው የገንዘብ ዝውውር ቴክኖሎጂዎች በመታገዝ የደንበኞችንም ሆነ የባንኮችን ደህንነት ማረጋገጥ በማስፈለጉ እንደሆነ አመልክተው ፣ ቴክኖሎጂን በመጠቀም የገንዘብ ዝውውር ስርዓት መፈጸም የዘመናዊነት መገለጫ መሆኑንም ጠቁመዋል።የንግድ ስርዓቱ ከጥሬ ገንዘብ የግብይይት ስርዓት እንዲወጣ የሚረዳ መሆኑንም ጠቅሰዋል።  ከባንኮች የሚወጣውን የጥሬ ገንዘብ ጣራ መወሰን ያስፈለገው እነዚህን መሰል ችግሮች ለማስቀረት መሆኑን ህብረተሰቡ መረዳት ይኖርበታል። ደንበኞች በቼክ፣ በሲፒኦ፣ በአካውንትና በመሳሰሉት ቴክኖሎጂዎች የፈለጉትን ብር ቢያስተላልፉ ገደብ ያልተጣለ መሆኑን አቶ አቤ ተናግረዋል፡፡  ቅርንጫፍ ባንኮች ከ5 ሺ በላይ መድረሳቸውንና ተወካዮቻቸውም በርካታ መሆናቸውን የጠቀሱት አቶ አቤ፣ አገልግሎቶችን የመስጠት ችግር እንደማይኖር ጠቁመዋል።ባንኮች ካሏቸው ደንበኞች በጥሬ ብር ከመቶ ሺ ብር በላይ የሚጠቀሙት 4 በመቶ የሚሆኑት ብቻ መሆናቸውንም ገልጸዋል።  የተጣለው ገደብ ከ94 በመቶ በላይ የሚሆነውን ደንበኛ የሚመለከተው አይደለም ያሉት የቦርድ ሰብሳቢው ፣ የጥሬ ብር ግብይቱ ሀገሪቱ የተያያዘችውን ዕድገት የሚጎዳ ኋላቀር አሠራር በመሆኑ የተላለፈው ውሳኔ ችግሮችን ለመፍታት የሚያግዝ ነው ብለዋል።  በሌላ በኩል እነዚህ ሁሉ የባንክ አገልግሎት መስጫዎች እያሉ በገበያ ውስጥ የጥሬ ብር ዝውውር ከሚፈለገው በላይ እየጨመረ መምጣቱን ጠቁመው ፣ አሁን ላይ 113 ቢሊዮን ጥሬ ብር በሰዎች እጅ እንደሚገኝ አቶ አቤ ገልጸዋል።ከፍተኛ ገንዘብ ወጥቶበት የሚታተም የመገበያያ ገንዘብን ቤት ውስጥ ማስቀመጥ ወንጀል እንደሆነና በሀገር ኢኮኖሚ እድገት ላይም ትጽዕኖ እንደሚኖረው አስረድተዋል።እንዲህ ዓይነት ችግሮችን ለመታደግ በቀጣይ የብር ኖቶች እንዲቀየሩ የባንኮች ማህበር ለብሄራዊ ባንክ ሃሳብ እያቀረበ መሆኑን ተናግረዋል።  ከትናንት በስቲያ ብሄራዊ ባንክ ይፋ እንዳደረገው ከባንኮች በሚወጣ ገንዘብ ላይ ባስቀመጠው መመሪያ መሰረት አንድ ግለሰብ በቀን ሁለት መቶ ሺ ብር እንዲሁም በወር አንድ ሚሊዮን ብር ማውጣት ይችላል።ለኩባንያዎች ደግሞ በቀን ሦስት መቶ ሺ ብርና በወር ሁለት ነጥብ አምስት ሚሊዮን ብር እንዲያወጡ ይፈቅዳል።ከተፈቀደው በላይ ገንዘብ ለማንቀሰቀስ የሚፈልጉ ግለሰቦችም ሆኑ ኩባንያዎች የገንዘብ ዝውውሩን በቼክ፣ በሲፒኦ እና ከአካውንት ወደ አካውንት ማስተላለፍ እንደሚችሉ አስቀምጧል። አዲስ ዘመን ግንቦት 13/2012  ኢያሱ መሰለ